Fyn: Med 16 bud på 12 ydernumre ser det på papiret godt ud for Region Syddanmarks forsøg på at rekruttere læger til almene praksisser i seks fynske og jyske byer. Men 13 af de 16 bud gælder de fire ydernumre, som er ledige i Odense, og det efterlader blandt andre Nyborg og Vollsmose uden nye læger.

Det fremgår af en pressemeddelelse fra Region Syddanmark, som gør status over den seneste budrunde, som nu er afsluttet.

Også i midten af november måtte regionen konstatere, at ingen læger havde søgt om at få en praksis i Vollsmose.

De fire ydernumre i Odense er udbudt på almindelige vilkår - det vil sige med en mindstepris på 300.000 kroner, og lægen kan selv bestemme, hvor i byen praksissen skal ligge. Det har, som tidligere beskrevet, været planen at udbyde de to ydernumre i Vollsmose som kombinations-stillinger, hvor fire læger kunne deles om de to praksisjob samt om en stilling på Indvandrermedicinsk Klinik på OUH og en stilling inden for sundhedsfremme i Odense Kommune.

- Rationalet bag den model er, at hvis man skal have 1600 patienter i Vollsmose, vil det tit være sådan, at det er patienter, hvor der skal tolk med, og der kan ligge meget arbejde i at have en praksis der, forklarede Frank Ingemann Jensen, afdelingschef i Praksis i Region Syddanmark, i februar i år til Fyens Stiftstidende.

Endnu har regionen dog ikke fået tilladelse til at udbyde kombinations-stillingerne, oplyser Bo Libergren (V), formand for regionens udvalg for det nære sundhedsvæsen, og de to ydernumre i Vollsmose er derfor også i denne omgang blevet udbudt som normale stillinger.